Les Falles 2019 conclouen a Sagunt amb un balanç positiu
21 de març 2019

![](/media/cugabsqv/53_c_balancefallas2019.jpg)  
  

  

El bon ambient, la gran afluència de gent i l'absència d'incidents importants han caracteritzat el desenvolupament de les Falles 2019 a Sagunt i el Port de Sagunt, segons el balanç realitzat pel departament de Festes i Cultura Popular i la Federació JFS. En este sentit, la seua regidora, Asun Moll, ha afirmat que “**estes han sigut unes falles molt participatives, sense incidents, ni lamentacions, no ha caigut cap ninot de cap falla, i crec que és d'agrair el bon ambient que hi ha hagut en estes festes de San Josep. S'ha resolt tot satisfactòriament**".

  

Este balanç s'ha presentat en una roda de premsa, celebrada este dijous en el Saló de Plens a les 12 hores, i ha comptat amb la presència de l'alcalde de Sagunt, Quico Fernández; la regidora de Festes, Asun Moll; el president de la Federació Junta Fallera de Sagunt (FJFS), Rafael Burgos; la Fallera Major de Sagunt, Paula Marrón; i la Fallera Major Infantil de Sagunt, Inés Miret.

  

Quico Fernández ha qualificat “**d'autèntic èxit**” estes falles, des del punt de vista de l'organització, participació i novetats. “**Les falles són Patrimoni de la Humanitat, Sagunt és una de les grans ciutats falleres i, per tant, tenim una gran responsabilitat quan fem falles**”, ha manifestat l'alcalde. A més, Fernández ha assenyalat que “**la clau per a fer un pas qualitatiu**” ha sigut la sintonia que s'ha creat entre la institució, la federació i el conjunt de comissions falleres.

  

Així mateix, l'alcalde com a "**representant de tots els ciutadans**" ha donat l'enhorabona a tots aquells que han fet possible que la gent "**pel carrer diga que estes han sigut unes falles com mai s'han vist i esperem que hi haja una continuïtat en tot el que suposa la millora, que és la nostra obligació, consolidar i millorar. Crec que podem estar ben contents**".

  

Asun Moll ha destacat la labor realitzada per la policia, bombers i SAG i ha afegit que la valoració de la policia és “**positiva, ja que les intervencions han sigut normals, si tenim en compte les circumstàncies dels actes que s'han desenvolupat. No ha ocorregut cap esdeveniment greu i no hi ha hagut incidents no previstos i els que hi ha hagut s'han resolt de forma acceptable pels servicis municipals**”. 

  

El president de la FJFS ha agraït a l'equip de Govern, als funcionaris “**amb els quals he treballat durant tot l'any**”, als servicis municipals i a l'executiva “**amb qui hem treballat intensament perquè estes festes siguen una miqueta diferents de les dels anys anteriors**”. A continuació han pres la paraula les Falleres Majors. Paula Marrón ha destacat "**que la definició de les falles 2019 per a mi és gràcies, a tothom, especialment a l'Ajuntament, a Quico i Asun, i a la Federació**”. La Fallera Major ha expessat el seu desij perquè les noves generacions mantinguen i, fins i tot, milloren el que s’ha aconseguit. A més, ha afegit que “**han sigut unes falles intenses, estem cansades, però teníem al nostre cap que eren unes falles que havien de traure cap avant i representar-les de la millor manera possible. Han sigut falles sense conflictes, això és important, mostrar al món que podem eixir de festa, que es pot gaudir, però amb respecte**".

​

​

*   [](http://www.facebook.com/sharer.php?u=https://aytosagunto.es/va/actualitat/les-falles-2019-conclouen-a-sagunt-amb-un-balanc-positiu/ "Facebook")
*   [](http://twitter.com/share?url=https://aytosagunto.es/va/actualitat/les-falles-2019-conclouen-a-sagunt-amb-un-balanc-positiu/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/les-falles-2019-conclouen-a-sagunt-amb-un-balanc-positiu/ "Linked In")
*   [](mailto:?body=https://aytosagunto.es/va/actualitat/les-falles-2019-conclouen-a-sagunt-amb-un-balanc-positiu/)